钦定古今图书集成/明伦汇编/官常典/第800卷 > 《答曾公立书》宋·王安石
## 钦定古今图书集成/明伦汇编/官常典/第800卷 > 《答曾公立书》宋·王安石

某启，示及青苗事。治道之兴，邪人不利，一兴异论，群
聋和之，意不在于法也。孟子所言利者，为利吾国，利
吾身耳。至狗彘食人食，则检之，野有饿莩，则发之，是
所谓政事。政事所以理财，理财乃所谓义也。一部《周
礼》，理财居其半，周公岂为利哉？奸人者因名实之近，
而欲乱之，以眩上下，其如民心之愿何？始以为不请
而请者不可遏，终以为不纳而纳者不可知，盖因民
之所利而利之不得不然也。然二分不及一分，一分
不及不利，而贷之，贷之不若与之，然不与之而必至
于二分者，何也？为其来日之不可继也。不可继则是
惠，而不知为政，非惠而不费之道也。故必贷，然后有
官吏之俸，辇运之费，水旱之逋，鼠雀之耗，而必欲广
之，以待其饥不足而直与之也，则无二分之息，可乎？
则二分者，亦常平之中正也，岂可易哉？公立更与深
于道者论之，则某之所论，无一字不合于法，而世之
𫍢𫍢者不足言也。因书示及，以为如何？